ET Euroopa Liidu Teataja C 353/14

Nõukogu määruse (EÜ) nr 510/2006 (põllumajandustoodete ja toidu geograafiliste tähiste ja päritolunimetuste kaitse kohta) artikli 6 lõike 2 kohase taotluse avaldamine

2012/C 353/08

Käesoleva dokumendi avaldamine annab õiguse esitada vastuväiteid vastavalt nõukogu määruse (EÜ) nr 510/2006 (1) artiklile 7. Komisjon peab vastuväited kätte saama kuue kuu jooksul alates käesoleva dokumendi avaldamisest.

KOONDDOKUMENT

NÕUKOGU MÄÄRUS (EÜ) nr 510/2006

„TRAVIA DA BEIRA BAIXA”

EÜ nr: PT-PDO-0005-0848-10.01.2011

KGT ( ) KPN ( X )

1. Nimetus:

„Travia da Beira Baixa”

2. Liikmesriik või kolmas riik:

Portugal

3. Põllumajandustoote või toidu kirjeldus:

3.1. Toote liik:

Klass 1.4. Muud loomse päritoluga tooted (piimatooted)

3.2. Toote kirjeldus, mida punktis 1 esitatud nimetus tähistab:

„Travia da Beira Baixa” on toode, mida saadakse juustude „Queijos da Beira Baixa” („Queijo de Castelo Branco” KPN, „Queijo Amarelo da Beira Baixa” KPN, „Queijo Picante da Beira Baixa” KPN) tootmisel eraldunud vadakus sisalduvate valkude (laktalbumiin ja laktoglobuliin) sadestamisel või kalgendamisel kuumtöötluse abil. Tegemist on fermenteerimata toortootega, millele on lisatud veidi soojendatud vadakut ja mis on tekstuurilt pehme ja vähemal või rohkemal määral pastataoline.

a) Keemilised omadused

Toode on ebaühtlase koostisega, kuna see on valmistatud kahe eri mäletseja – lamba ja kitse – piimast ning eri liiki ja eri viisil valmistatud juustudest. Näitena on esitatud järgmine koostis.

Niiskusesisaldus: 70–80 %

Üldrasvasisaldus: 5–9 g 100 g toote kohta

Üldvalgusisaldus: 4–7 g 100 g toote kohta

Tuhasisaldus: 0,6–1,4 g 100 g toote kohta

b) Füüsikalised omadused

Kuju: tootel „Travia da Beira Baixa” puudub kindel kuju. Kuna selle konsistents on vähemal või rohkemal määral pastataoline, võtab toode selle anuma kuju, milles seda hoitakse.

Tekstuur: toode on tekstuurilt pehme, ebaühtlane, teraline ja valge värvusega.

Lõhn ja maitse: tootel on magus piimamaitse, meeldiv aroom ja see sulab suus kergesti.

3.3. Tooraine (üksnes töödeldud toodete puhul):

Toote „Travia da Beira Baixa” valmistamisel kasutatakse juustude „Queijos da Beira Baixa” tootmisel eraldunud vadakut, joogivett ning lamba või kitse toorpiima.

3.4. Sööt (üksnes loomse päritoluga toodete puhul):

Lubatud tootmismeetod on traditsiooniline ekstensiivne karjakasvatus. Loomad saavad peamiselt looduslikku sööta või piirkonna mullastiku- ja kliimatingimustega kohandunud aasataimedega täiustatud sööta, millele antakse kehvematel aegadel lisaks heina ja õlgi.

3.5. Tootmise erietapid, mis peavad toimuma määratletud geograafilises piirkonnas:

„Travia da Beira Baixa” on kaitstud päritolunimetusega „Queijos da Beira Baixa” hõlmatud juustude valmistamisel saadud kõrvaltoode. Selle tooraine on mikrobioloogiliselt seisukohalt äärmiselt kergesti riknev ja õrn ning eeldab, et seda töödeldakse ja pakendatakse kohe pärast selle saamist. Seepärast peab toote „Travia da Beira Baixa” kogu tootmisprotsess, sealhulgas pakendamine, toimuma samades rajatistes nagu kaitstud päritolunimetusega „Queijos da Beira Baixa” hõlmatud juustude valmistamine ja seega ka samas geograafilises piirkonnas. Üksnes nii on võimalik ära hoida järjestikusest ja/või liiga hilisest käsitlemisest tulenevat kvaliteedi halvenemist ja autentsuse kadu, mis ei ole ei tootjate ega tarbijate huvides.

3.6. Erieeskirjad viilutamise, riivimise, pakendamise jm kohta:

Kuigi toodet „Travia da Beira Baixa” valmistatakse kõrgel temperatuuril, soodustab selle suur valgu-, laktoosi- ja veesisaldus mikroorganismide arengut tootmisjärgse käsitlemise ajal. Sellised mikrofloora kvalitatiivsed ja kvantitatiivsed muutused ilmnevad füüsikalis-keemiliste omaduste muutusena ning mõjutavad otsustavalt lõpptarbija suhtumist.

Seepärast peavad toote „Travia da Beira Baixa” pakendamisel kasutatavad või tootega kokku puutuvad materjalid olema tervisele ohutud ega tohi tootega reageerida. Lubatud on vaakumpakendamine ja muud meetodid, millega on tõestatult võimalik tagada toote vajalikud säilitamistingimused ja üldine kvaliteet.

3.7. Erieeskirjad märgistamise kohta:

Lisaks õigusaktidega ettenähtud teabele ja alljärgnevalt esitatud toote logole

peab „Travia da Beira Baixa” märgisel olema toote turustamisviisist sõltuvalt esitatud järgmine teave:

— tootja nimi või ärinimi ja aadress;

— tootja tervisemärk;

— vastavusmärk;

— ELi logo.

4. Geograafilise piirkonna täpne määratlus:

Geograafiline piirkond, kus toodetakse tooraine ning töödeldakse ja pakendatakse toode, langeb kokku juustude Beira Baixa tootmispiirkonnaga, kuhu kuuluvad omavalitsusüksused (concelhos) Belmonte, Castelo Branco, Fundão, Idanha-a-Nova, Mação, Oleiros, Penamacor, Proença-a-Nova, Sertã, Vila de Rei, Vila Velha de Ródão ja omavalitsusüksuse (concelho) Covilhã haldusüksused (freguesias) Aldeia de São Francisco, Aldeia do Souto, Barco, Boidobra, Casegas, Conceição, Covilhã, Dominguiso, Ferro, Orjais, Ourondo, Peraboa, Peso, Santa Maria, São Jorge da Beira, São Martinho, São Pedro, Sobral de São Miguel, Teixoso, Tortosendo, Vale Formoso ja Vales do Rio.

5. Seos geograafilise piirkonnaga:

5.1. Geograafilise piirkonna eripära:

Piirkonnale omane traditsiooniline ekstensiivne karjakasvatusmeetod on tihedasti seotud kohaliku kliima ja mullastikuga, mis mõjutavad märkimisväärselt söödakultuuride arengut. Piirkonna kliimat iseloomustavad kõrge keskmine temperatuur aasta lõikes, pikad, kuumad ja kuivad suved, mahedad ja suhteliselt väheste sademetega talved, mil võib esineda härmatist. Üks valdavaid iseloomulikke jooni on kuivus, mis leeveneb, kui minna lõunast põhja või idast läände.

Liivase mullaga looduslikel rohumaadel kasvavad kõrge- ja kiirekasvulised kõrrelised heintaimed (Agrostis, Poa jne) ning toiteväärtuselt olulisemad üheaastased liblikõielised taimed (Ornitopus, Trifolium Cherleri, Trifolium Arvense jne). Graniidipõhises lahtise mullaga alasid katvatel rohumaadel kasvavad üheaastased väikesed heintaimed (Vulpia, Periballia) ning teatavad liblikõielised taimed, mille toiteväärtus on väike (Trifolium angustifolium, Trifolium Stellatum) ning mis on madalakvaliteedilised ja vähetootlikud. Hea veemahutavusega kiltkivimuldadega alade karjamaad on piisavalt kvaliteetsed ja seal kasvavad eelkõige ühe- ja mitmeaastased heintaimed (Lolium spp.). Liblikõielised taimed on üldiselt kõrge toiteväärtusega (Tifolium spp. ja Ornithopus).

5.2. Toote eripära:

Toote eripära ja selle iseloomulikud omadused tulenevad toorainest ja valmistusmeetodist. „Travia da Beira Baixa” on toodetud juustude „Queijos da Beira Baixa” valmistamisel saadud vadakust. Vadakut nõrutatakse kalgendijäänuste eemaldamiseks, lisades vajaduse korral vett, kui piimale on lisatud soola. Seejärel kuumutatakse vadakut 80–90 °C juures ja segatakse seda pidevalt aeglaste liigutustega, kuni algab kalgendumine, mille käigus pinnale moodustuvad kerged helbed. Temperatuuri alandatakse ja segamine jäetakse kuni keemispunktini pooleli; see etapp kestab 15–30 minutit. Koguse suurendamiseks ja tihkema massi saavutamiseks lisatakse vahetult enne keemahakkamist sageli veidi lamba- või kitsepiima. Seejärel tõstetakse mass vahukulbi abil kalgendumisnõust välja ja pannakse säilitusnõudesse, kus massile lisatakse veidi soojendatud vadakut, mis annab massile pastataolise tekstuuri.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel:

Toote „Travia da Beira Baixa” valmistamisel toorainena kasutatavate juustude „Queijos da Beira Baixa” tootmiseks ettenähtud lamba- ja kitsepiim peab pärinema üksnes geograafilises tootmispiirkonnas asuvatest loomakasvatusettevõtetest. Lubatud on traditsiooniline ekstensiivne loomakasvatusmeetod, mis põhineb väikesearvulistel karjadel. Loomad veedavad suurema osa päevast karjamaal ja naasevad õhtul lüpsmiseks lauta, kus nad veedavad vähemalt talvisel ajal ka ööd.

Loomad saavad peamiselt looduslikku sööta või piirkonna mullastiku- ja kliimatingimustega kohandunud aasataimedega täiustatud sööta. Söödataimede viljelemine heina tootmiseks ja loomade karjatamiseks on alati olnud kogu piirkonnas levinud tava. Seepärast annavad seal karjatatavad lambad ja kitsed piima, mille iseloomulikud omadused ning töötlemise ja pakendamisega seotud menetlused ja oskusteave võimaldavad valmistada teistest eristuvaid tooteid, mida tarbijad hindavad ja seostavad päritolupiirkonna nimega.

Viide spetsifikaadi avaldamisele:

(Määruse (EÜ) nr 510/2006 artikli 5 lõige 7)

http://www.gpp.pt/valor/ce_travia_bb.pdf

(1) ELT L 93, 31.3.2006, lk 12.